पीएम मोदी की उत्तर प्रदेश के 40 सांसदों से नाश्ते पर मुलाकात, दिया जीत का मंत्र!
अगले वर्ष की शुरूआत में होने जा रहे विधान सभा चुनाव के मद्देनजर इस मुलाकात को काफी महत्वपूर्ण माना जा रहा है
नयी दिल्ली: उत्तर प्रदेश विधानसभा चुनाव को लेकर बीजेपी अब पूरी तरह से कमर कस चुकी है। इसी क्रम में आज प्रधानमंत्री नरेंद्र मोदी ने यूपी के 40 सांसदों से मुलाकात की। पीएम मोदी ने इन सांसदों को अपने आवास सात लोक कल्याण मार्ग पर नाश्ते के लिए बुलाया था। बैठक में बीजेपी के यूपी से आने वाले लोकसभा के ज़्यादातर वो सांसद थे जिनकी अभी तक यूपी चुनाव में कोई ज़िम्मेदारी नहीं मिली है और जो दिल्ली में मौजूद हैं। माना जा रहा था कि इस मुलाकात के दौरान सांसदों को चुनाव से जुड़े निर्देश दिये जा सकते हैं। सांसदों के साथ नाश्ते पर होनेवाली इस मुलाकात में बीजेपी अध्यक्ष जेपी नड्डा भी मौजूद रहे।इस मुलाकात के दौरान पीएम मोदी प्रदेश के राजनीतिक माहौल को लेकर सांसदों का फीडबैक लिये जाने और चुनावी तैयारियों और मुद्दों को लेकर अहम टिप्स भी दे देने की चर्चा गरम थी। अगले वर्ष की शुरूआत में होने जा रहे विधान सभा चुनाव के मद्देनजर इस मुलाकात को काफी महत्वपूर्ण माना जा रहा है।आपको बता दें कि संसद सत्र के दौरान प्रधानमंत्री आमतौर पर अलग-अलग समूह में भाजपा सांसदों से मुलाकात करते रहते हैं। मुलाकातों की इन्ही कड़ी के तहत प्रधानमंत्री ने बुधवार को दक्षिण भारत से आने वाले भाजपा सांसदों के साथ मुलाकात की थी। गुरुवार को उन्होने मध्य प्रदेश के भाजपा सांसदों के साथ मुलाकात की थी और आज उत्तर प्रदेश के सांसदों से मुलाकात की।बुधवार को दक्षिण भारत के सांसदों और गुरुवार को मध्य प्रदेश के सांसदों के साथ मुलाकात के दौरान प्रधानमंत्री ने उनके राज्यों से जुड़े मुद्दों पर बात करने के साथ ही उन्हे राजनीति से अलग हटकर सामाजिक गतिविधियों में भी शामिल होने का गुरुमंत्र दिया था। प्रधानमंत्री ने इन सांसदों को सांसद खेल स्पर्धा, सांसद तंदुरुस्त बाल स्पर्धा, और सूर्य नमस्कार स्पर्धा का आयोजन करने के साथ ही संसदीय कार्यवाही में भी सक्रियता से शामिल होने को कहा था। उन्होने सांसदों को वीआईपी सुविधा लेने से बचने और सामाजिक कार्यों के जरिए समाज पर प्रभाव डालने की नसीहत भी दी।इनपुट-एजेंसी